Fine ’e annu

L’hap’a ischire si s’annu chi enit
hap’a esser che oe forte e sanu?
Est unu isu su viver umanu
prite si nd’andat comente si nd’enit.

Pro cussu creo giustu chi cumbenit
finire s’annu cun sa tazz’in manu
ringraziende a Deus soberanu
chi dat dolores e dolores lenit.

Buffemus duncas, amigos, impare
custu inu nieddu de Atzara
e nd’interremus s’annu ch’est finidu.

Custa est s’ora ’e poder ammentare
de s’annu ezzu calchi die cara
e olvidare su ch’hamos patidu.